b'\n_START_ARTICLE_\nXtreemOS\n_START_PARAGRAPH_\nXtreemOS je operacijski sistem, osnovan na Linuxu, s podporo virtualnim organizacijam za Grid omre\xc5\xbeja prihodnosti._NEWLINE_Trenutno financiranje razvoja sistema XtreemOS ima obliko integriranega projekta Evropske komisije 6. okvirnega programa (FP6). Projekt, ki se je za\xc4\x8del junija 2006, bo trajal 48 mesecev, do maja 2010. Projekt vodi INRIA, v njem pa sodeluje 19 raziskovalnih in industrijskih partnerjev iz Evrope in Kitajske._NEWLINE_Cilj projekta XtreemOS je na\xc4\x8drt, izvedba, preizku\xc5\xa1anje in distribucija odprtokodnega operacijskega sistema za Grid omre\xc5\xbeja (imenovanega XtreemOS) z vgrajeno podporo za delovanje v virtualnih organizacijah. Operacijski sistem bo deloval na \xc5\xa1irokem naboru razli\xc4\x8dnih platform, od ra\xc4\x8dunskih gru\xc4\x8d do mobilnih naprav._NEWLINE_Pristop, ki se uporablja v projektu XtreemOS temelji na gradnji novega, delovanju v Grid omre\xc5\xbejih namenjenega operacijskega sistema, osnovanega na splo\xc5\xa1nonamenskem operacijskem sistemu Linux. Mno\xc5\xbeica sistemskih storitev, ki bodo nadgrajevale storitve klasi\xc4\x8dnega Linux jedra, bo uporabniku omogo\xc4\x8dala mnoge storitve, ki jih danes ponujajo ustrezni\xc2\xa0\xc2\xbbmiddleware\xc2\xab\xc2\xa0sistemi, kakr\xc5\xa1en je npr. Globus Toolkit. Linux jedro bo nadgrajeno s podporo virtualnim organizacijam, ki zdru\xc5\xbeujejo mno\xc5\xbeico fizi\xc4\x8dnih vozli\xc5\xa1\xc4\x8d, in bo uporabni\xc5\xa1kemu programju ponujalo programske vmesnike do storitev povezanih z delovanjem v Grid omre\xc5\xbejih._NEWLINE_Namestitev operacijskega sistema XtreemOS na vsako vozli\xc5\xa1\xc4\x8de vklju\xc4\x8deno v Grid omre\xc5\xbeje bo omogo\xc4\x8dila storitve, kakr\xc5\xa1ne ponuja tradicionalen operacijski sistem posameznemu ra\xc4\x8dunalniku, na nivoju celotnega omre\xc5\xbeja: abstrakcijo strojne opreme in zanesljivo ter varno deljenje ra\xc4\x8dunskih virov (procesorskih zmo\xc5\xbenosti, pomnilnika, ipd.) med razli\xc4\x8dnimi uporabniki. Delo uporabnikov v virtualnih organizacijah bo la\xc5\xbeje, saj bodo imeli (v kar najve\xc4\x8dji meri) vtis dela z enim samim, tradicionalnim ra\xc4\x8dunalnikom. Prihranjena jim bo skrb za zapletene podrobnosti upravljanja z viri v \xc5\xa1iroko porazdeljenem okolju. Integracija podpore za nekatere storitve v omre\xc5\xbejih Grid v samo jedro operacijskega sistema bo omogo\xc4\x8dila bolj robustno in varno infrastrukturo, ki jo bodo sistemski administratorji la\xc5\xbee upravljali._NEWLINE_Projekt stremi tudi k temu, da bi poleg razvoja platforme pritegnila tudi skupnost razvijalcev, ki bi izkoristili mo\xc5\xbenosti raz\xc5\xa1iritve sistema Linux, ki jih predstavlja XtreemOS, ter jih vzdr\xc5\xbeevali. Zato so \xc5\xa1tevilne projektne razvojne odlo\xc4\x8ditve usmerjene k \xc4\x8dim enostavnej\xc5\xa1emu sodelovanju s skupnostim odprtega programja._NEWLINE_Glavni izziv projekta XtreemOS je nuditi preprostost rabe sistema, skrbni\xc5\xa1tva nad sistemom ter zanesljivost, primerljivo z obi\xc4\x8dajnimi operacijskimi sistemi. Hkrati \xc5\xbeeli izkoristiti raznoliko in vsepristono platformo ter s tem omogo\xc4\x8diti visoko hitrostjo delovanja in raz\xc5\xa1irljivost. Hkrati projekt gradi referen\xc4\x8dno platformo za Internet prihodnosti.'